จ.ประจวบคีรีขันธ์ เร่งเสริมศักยภาพ 30 หมู่บ้านในโครงการชุมชนท่องเที่ยว OTOP นวัตวิถี   พร้อมจัดทำอาหารคาวหวานพื้นถิ่น 1 สำรับ 5 เมนูทุกหมู่บ้านให้นักท่องเที่ยวลิ้มลองรสชาติ
จังหวัดประจวบคีรีขันธ์ เร่งเสริมศักยภาพ 30 หมู่บ้านในโครงการชุมชนท่องเที่ยว OTOP นวัตวิถี พร้อมจัดทำอาหารคาวหวานพื้นถิ่น 1 สำรับ 5 เมนูทุกหมู่บ้านให้นักท่องเที่ยวลิ้มลองรสชาติ



นายพัลลภ  สิงหเสนี ผู้ว่าราชการจังหวัดประจวบคีรีขันธ์ เปิดเผยว่า ขณะนี้จังหวัดได้ขับเคลื่อนโครงการ ชุมชนท่องเที่ยว OTOP นวัตวิถี โดยสำรวจความพร้อมด้านการท่องเที่ยวของ 26 หมู่บ้านหลัก และ 4 หมู่บ้านรอง เพื่อรับทราบถึงจุดอ่อนจุดแข็งของแต่ละหมู่บ้านก่อนเข้าไปพัฒนาส่งเสริมได้อย่างตรงจุด โดยพบว่าหลายหมู่บ้านมีความเข้มแข็งอย่างมากเนื่องจากเป็นหมู่บ้านท่องเที่ยวโดยชุมชน เช่น บ้านรวมไทย อำเภอกุยบุรี บ้านม้าร้อง อำเภอบางสะพาน บ้านตาลเจ็ดยอด อำเภอสามร้อยยอด  บ้านทุ่งสะท้อน อำเภอบางสะพานน้อย ซึ่งจะมีการเข้าไปเสริมเพิ่มเติมเกี่ยวกับการจัดทำสื่ออัตลักษณ์ประชาสัมพันธ์การท่องเที่ยว การอบรมสร้างนักเล่าเรื่องประจำชุมชน การจัดทำป้ายแนะนำการท่องเที่ยว  

ส่วนหมู่บ้านที่ยังอยู่ในช่วงเริ่มต้นการพัฒนาด้านการท่องเที่ยว ทางสำนักงานพัฒนาชุมชนจังหวัดฯ จะเข้าไปช่วยเหลือเสริมศักยภาพให้พร้อมสำหรับการต้อนรับนักท่องเที่ยวภายใต้งบประมาณรวมทั้งหมดกว่า 70 ล้านบาท ซึ่งนักท่องเที่ยวจะได้สัมผัสกับเสน่ห์วิถีชีวิตของคนในชุมชนอย่างแท้จริง รวมทั้งได้ลิ้มลองรสชาติอาหารคาวหวานพื้นถิ่น 1 สำรับ 5 เมนูของแต่ละหมู่บ้าน และผลิตภัณฑ์โอทอปจากฝีมือของคนในชุมชน กระจายรายได้สู่ท้องถิ่น